อิสลามแบงก์จุกค่าปรับ4ล้าน
ธนาคารอิสลาม อ้อนคลังขอเว้นค่าปรับข้อหาบีไอเอสต่ำกว่าเกณฑ์
25 มี.ค. 2556

ธนาคารอิสลาม อ้อนคลังขอเว้นค่าปรับข้อหาบีไอเอสต่ำกว่าเกณฑ์
นายธานินทร์ อังสุวรังษี กรรมการผู้จัดการธนาคารอิสลามแห่งประเทศไทย (ไอแบงก์) กล่าวว่า ธนาคารมีเงินกองทุนต่อสินทรัพย์เสี่ยง (บีไอเอส) ต่ำกว่า 8.5% มาตั้งแต่เดือน มี.ค. 2555 ซึ่งตามกฎหมายการจัดตั้งธนาคารกำหนดไว้ว่า หากมีเงินกองทุนต่ำกว่า 8.5% จะต้องเสียเงินค่าปรับให้กับกระทรวงการคลังทันที 3 แสนบาท และต้องจ่ายค่าปรับเป็นรายวันอีกวันละ 1 หมื่นบาท 
“ถึงวันนี้ธนาคารต้องเสียค่าปรับตามกฎหมายแล้ว 3 ล้านบาท” นายธานินทร์ กล่าว
ธนาคารคาดว่าจะโดนค่าปรับไปจนถึงเดือน มิ.ย. 2556 เพราะต้องรอรับเงินเพิ่มทุนจากกระทรวงการคลังและผู้ถือหุ้นรวมประมาณ 7,000 ล้านบาท ซึ่งจะทำให้ยอดค่าปรับเพิ่มขึ้นเป็นกว่า 4 ล้านบาท 
ทั้งนี้ ธนาคารขอให้กระทรวงการคลังยกเว้นค่าปรับให้ เพราะกฎหมายระบุไว้ว่า รมว.คลัง มีอำนาจที่จะยกเว้นค่าปรับได้ อย่างไรก็ตาม หากไม่ได้รับการยกเว้น ธนาคารจะใช้เงินที่ได้จากเพิ่มทุนจ่ายให้กับกระทรวงการคลัง ซึ่งหลังการเพิ่มทุนแล้วธนาคารจะมีเงินกองทุนอยู่ที่ประมาณ 9% ซึ่งทำให้ไม่ต้องเสียค่าปรับอีกต่อไป และเชื่อว่าจะบริหารธนาคารไม่มีเงินกองทุนติดลบอีก
“ธนาคารจะขอให้กระทรวงการคลังยกเว้นค่าปรับให้ เพราะแม้ว่าเป็นเงินไม่มาก แต่ก็มีความสำคัญกับธนาคารในช่วงที่มีปัญหา ซึ่งไอแบงก์เป็นแบงก์รัฐแห่งเดียวที่ถูกปรับจากเงินกองทุนต่ำกว่า 8.5%” นายธานินทร์ กล่าว 
นายอารีพงศ์ ภู่ชอุ่ม ปลัดกระทรวงการคลัง กล่าวว่า ตั้งแต่ไอแบงก์มีเงินกองทุนต่ำกว่าเกณฑ์ กระทรวงการคลังได้มีหนังสือถึงธนาคารให้ควบคุมการปล่อยสินเชื่อรายย่อยเท่านั้น ไม่ให้ปล่อยรายใหญ่ จนกว่าจะสำรองเงินกองทุนให้กลับมาอยู่ในระดับที่กำหนดไว้ 
อย่างไรก็ตาม สำหรับลูกหนี้รายใหญ่ที่มีการปล่อยไปก่อนหน้าแล้ว หากไม่เป็นหนี้เสียก็ให้ดำเนินการปล่อยสินเชื่อตามปกติ
สำหรับแผนฟื้นฟูของไอแบงก์ กระทรวงการคลังอยู่ระหว่างการพิจารณา ส่วนจะได้เงินเพิ่มทุนเท่าไรยังบอกไม่ได้ ขึ้นอยู่กับความจำเป็นที่แท้จริง และธนาคารต้องแสดงให้เห็นว่าการแก้ไขหนี้เสีย 2.4 หมื่นล้านบาท มีความคืบหน้า